**Ngohe Aromatawai: He rautaki taketake**

**Paerewa Paetae Tikanga ā-Iwi 91827:** Te tātari i tētahi rautaki whakapūmau ahurea a tētahi iwi taketake

**Aronga:** Tikanga ā-Iwi 3.2B v1

**Whiwhinga:** 4

**Te Horopaki**

He tini ngā iwi taketake puta noa i te ao e whakatakoto rautaki ana hei whakapūmau i ngā taonga tuku iho a ō rātou mātua tupuna.

Ko tāu nā mahi he whakarite whakaaturanga tukuata hei tātari i tētahi rautaki kua whakatakotoria e tētahi iwi taketake o tāwāhi hei whakapūmau i tō rātou ahurea.

Ka whakamārama koe i ngā uara me ngā tirohanga rerekē ki te kaupapa, tae atu ki ō whakaaro ki te whaihua me ngā āhua e kaha ake ai te rautaki.

Ka aromatawaingia tāu whakatau whakaaro mō te whaihua o te rautaki me tāu whakaputa whakaaro e kaha ake ai te rautaki.

He mahi takitahi tēnei, nō reira, māu anō ngā mahi rangahau me tō whakaaturanga e tuhi.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Whiriwhirihia te iwi me te rautaki hei rangahau māu. Ko tētahi kōwhiringa, ko ngā Kānaka Maoli o Hawai‘i me tā rātou kaupapa o te Pūnana Leo me te Kula Kaiapuni hei rautaki whakapūmau i ngā tikanga, i te reo me te ahurea taketake o tērā o ngā iwi o Te Moananui-a-Kiwa.

Rangahaua ngā kōrero mō te rautaki, ā, ka whakamārama i ngā āhuatanga matua.

Whakamāramahia te wāhi ki ngā tirohanga me ngā uara rerekē i te whakawhanaketanga o te rautaki, ā, ka āta whakatauira.

Hei whakaarotanga māu i a koe e rangahau ana:

* He aha ngā kōrero, ngā wānanga, ngā matapakinga, ngā taukumekume rānei i puta i te wā i whakatakotoria ai te rautaki?
* He aha ngā tino uara o te iwi taketake kei roto i taua rautaki?
* He aha ngā uauatanga i pā ki te iwi i roto i ngā mahi whakatakoto i te rautaki me ngā mahi whakatinana i te rautaki?
* He aha pea te tirohanga Māori ki taua rautaki?
* He akoranga, he tauira rānei o taua rautaki hei painga mō te iwi Māori?
* He ritenga, he rerekētanga rānei o taua rautaki ki ētahi momo rautaki whakapūmau ahurea ki Aotearoa? Hei tauira, he aha ngā ritenga, ngā rerekētanga rānei o te Pūnana Leo me te Kula Kaiapuni i te Kōhanga Reo me te Kura Kaupapa Māori?
* Ki tāu titiro, me pēhea e kaha ake ai te rautaki?

Matapakingia ngā hua whānui o te rautaki, ka āta taunaki ai.

Whakaritea tō whakaaturanga tukuata kia tino mātau te whakatau whakaaro mō te whaihua o te rautaki me te whakaputa whakaaro e kaha atu ai te rautaki.

Me āta taunaki ō mahi katoa mā te whakamahi i ngā kōrero taunaki whānui i takea mai i ngā tuhinga, i ngā kōrero rānei a ngā mātanga. Tirohia, rangahaua ngā mātāpuna huhua, pēnei i te uiui tāngata, i ngā tuhinga hītori, i ngā kiriata, i ngā pūrongo pāpāho, i ngā pūrongo mōheni, i ngā nūpepa me ngā raraunga.

Kohia ngā kōrero katoa, ka āta whakarite ai i tō whakaaturanga tukuata.

**Ngā Rauemi**

Pūnana Leo

http://www.ahapunanaleo.org/

Kula Kaiapuni

http://www.hawaiipublicschools.org/TeachingAndLearning/StudentLearning/HawaiianEducation/Pages/Hawaiian-language-immersion-schools.aspx

Te orokohanga o ngā Kula Kaiapuni

https://vimeo.com/258326936

Te ekenga o ngā Kula Kaiapuni ki te 30 tau

https://vimeo.com/256846881

**Taunakitanga: Tikanga ā-Iwi 91827 He rautaki taketake**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i:   * ngā āhuatanga matua o te rautaki. * ngā tirohanga me ngā uara rerekē ka whai wāhi mai ki te rautaki.   Ka matapaki i ngā hua o te rautaki, ka taunaki ai.  *Hei tauira:*  *Kua whakaritea tētahi whakaaturanga tukuata e whakamārama ana i ngā āhuatanga matua o te rautaki a tētahi iwi taketake o tāwāhi. Kua whakamārama hoki i te whai wāhitanga mai o ngā tirohanga me ngā uara rerekē ki te rautaki. Kua matapakihia ngā hua o te rautaki, ā, kua taunakihia.* | Ka whakamārama i ngā tirohanga me ngā uara rerekē i te whakawhanaketanga o te rautaki, ka āta whakatauira ai.  Ka whakatau whakaaro mō te whaihua o te rautaki, ka āta taunaki ai.  *Hei tauira:*  *Kua whakaritea tētahi whakaaturanga tukuata e whakamārama ana he aha te wāhi ki ngā tirohanga me ngā uara rerekē i te whakawhanaketanga o te rautaki a tētahi iwi taketake o tāwāhi. Kua āta whakatauira ai.*  *Kua whakatau whakaaro mō te whaihua o te rautaki, kua āta taunakihia.* | Ka matapaki i ngā hua whānui o te rautaki.  Ka tino mātau te whakatau whakaaro mō te whaihua o te rautaki, me te whakaputa whakaaro e kaha atu ai te rautaki.  Ka āta taunakihia hoki.  *Hei tauira:*  *Kua whakaritea tētahi whakaaturanga tukuata e matapaki ana i ngā hua whānui o te rautaki a tētahi iwi taketake o tāwāhi, ā, he tino mātau te whakatau whakaaro mō te whaihua o te rautaki.*  *Kua whakaputa whakaaro e kaha atu ai te rautaki.*  *Kua āta taunakihia.* |